Thiago Martins

Årene i USA

Thiago Martins kom til Los Angeles, California i USA i 1995, bare 19 år gammel, med kun en ryggsekk og under $1 000. Han ble fort blakk og brukte de siste pengene sine på å kjøpe en sovepose. Han sov på stranden og i parker. Til tross for at han snakket verken engelsk eller spansk, lærte han å leve på gaten av andre hjemløse. Han ble etterhvert kjent med familien Torres etter at han ba om å få være med på en fotballturnering på stranden i Santa Barbara. Torresfamilien var med å arrangere turneringen og Martins hjalp dem til å vinne samtlige kamper. Torresfamilien lot han bo hos dem og hjalp ham med å finne jobber og finne ut av mulighetene innenfor fotball.
Mens han spilte amatørligakamper ble han oppdaget av fotballtreneren til Santa Barbara City College. Han ble rekruttert dit og studerte også der. Han begynte senere på University of California, Santa Barbara, hvor han spilte på collegelaget og tok en grad i geografi. Hans første sesong var preget av skader, men han scoret seks mål på elleve kamper. Sesongen etter scoret han seks mål på 18 kamper. 
I 2001 forlot han Santa Barbara og spilte for San Diego Flash i A-League, og senere også for Minnesota Thunder. Han ble frigitt av Minnesota Thunder og signerte i 2002 for Pittsburg Riverhounds. Der scoret han åtte mål på 576 minutter over åtte kamper. 
2003 ble gjennombruddssesongen for Thiago Martins. Han scoret 22 mål og hadde syv målgivende passninger på 25 kamper for Pittsburg Riverhounds. På slutten av sesongen ble han solgt til Major League Soccer-klubben D.C. United, hvor han spilte fem kamper. 
Under trening etter 2003 sesongen fikk Martins avrevet en sene i venstre kne. Etter en lang rehabiliteringsprosess ble senen revet av på nytt og han mistet alle kampene i 2004-sesongen. Etter sesongen hadde begynt, ble han rekruttert til det nystartede Major League Soccer-laget C.D. Chivas USA i Los Angeles. Han scoret det første målet i klubbens historie i en kamp mot San Jose Earthquakes som endre 3-3. Martins skåret tre mål til i 2005 sesongen. 
I 2006 sesongen startet han i Red Bull New York hvor han spilte en kamp, før han gikk til Colorado Rapids hvor han spilte resten av sesongen. Han spilte 25 kamper og skåret tre mål. Etter sesongen gikk han gratis til Bodø/Glimt i Norge.

Bodø/Glimt

Etter å ha vært på prøvespill hos Glimt i slutten av 2006, ble han først sendt hjem uten kontrakt. Bodø/Glimt ombestemte seg og ga Martins tilbud om en ettårskontrakt, med opsjon på to år til for begge parter, som Martins skrev under. Martins er av italiensk avstamming og har derfor også italiensk pass. 
Thiago Martins var plaget med strekkskade i oppkjøringen til 2007-sesongen. Han debuterte 4. mars 2007 og scoret to mål i treningskampen mot Tromsdalen UIL, etter å ha kommet inn som innbytter i 2. omgang. Kampen endte 4-2 til Bodø/Glimt. Han laget svært mange mål i sesongoppkjøringen, men ble kneskadet i siste kamp før sesongen begynte. Til tross for dette spilte han fra start i sesongåpningen og hans første obligatoriske kamp for Bodø/Glimt mot Hønefoss. Kampen endte 0-0. I sin hjemmedebut scoret han to mål (derav ett på straffe) og Bodø/Glimt slo Mandalskameratene 8-1. Martins scoret jevnt og trutt hele sesongen. Blant annet scoret han tre mål i 4-1 seieren mot Skeid på Aspmyra 28. april. Høstsesongen ble preget av måltørke, og han endte med 17 seriemål. Men 8. november, i den første kvalifiseringskampen for tippeligaspill, sørget han for 1-0 over Odd på bortebane, med en avslutning fra nesten død vinkel
Til tross for sin høye alder og lange skadehistorie var Thiago Martins en ettertraktet spiller i 2007-sesongens sommerpause. Både Vålerenga og Tromsø IL uttrykte interesse for brasilianeren.

Overgangskaoset sommeren 2007

Den 17. juli 2007 brøt det ut et absurd overgangskaos rundt Martins. Kl 11:30 sendte Tromsø ILs sportslige administrative leder, Morten Kræmer, ut en melding om at Thiago Martins hadde skrevet under en treårskontrakt med klubben og at han ville være TIL-spiller fra 1. januar 2008. Bodø/Glimts direktør Ernst Pedersen uttalte at han synes det hørtes svært merkelig ut, siden Glimt fremdeles var i forhandlinger med Martins om utvidelse av hans kontrakt. Til tross for dette ble det slått opp i hele presse-Norge at Martins var blitt TIL-spiller.
Kl 13:00 var Glimttreningen over og en noe overrasket Thiago Martins svarte det store presseoppbudet at han ikke hadde skrevet under noen kontrakt, men at han hadde mottatt et tilbud fra TIL som han hadde gitt Glimt frist til dagen etter til å komme med et svar på. Tromsø IL hevdet fremdeles at de hadde kontrakt med spilleren og det rådet full forvirring om hva som var status for Martins. Senere på kvelden kom det frem at Martins ikke hadde skrevet under og at hans klubbsituasjon ville bli avklart dagen etter. 
Den 18. juli 2007 skrev Thiago Martins en ny treårig kontrakt med Bodø/Glimt som strakk seg ut 2010.
Den 31. desember 2010 gikk kontrakten hans med Bodø/Glimt ut, og han er per dags dato på utkikk etter ny klubb.